Venäläismedian mukaan Suomi on erittäin riippuvainen venäläisestä energiasta.

”Kuvitelkaa, jos Venäjän energia katkaistaisiin Suomessa: Ruokapulaa, hinnannousua”, Venäjän valtion omistama media Sputnik otsikoi.

Jutussa kerrotaan, kuinka hiljattain tehty kysely paljastaa, että ”kuvitteellinen tilanne, jossa venäläisen kaasun, öljyn ja sähkön toimitukset Suomeen katkeavat, aiheuttaisi vakavaa ruokapulaa ja pakottaisi suomalaiset elämään säilykkeillä”.

Jutussa viitataan muun muassa tähän Iltalehden uutiseen. Venäläismedia tosin kertoo ilmeisesti vahingossa, että kyseessä on Ilta-Sanomien juttu.

”Bensan ja dieselin vähentyneet toimitukset vahingoittavat vakavasti Suomen maataloutta, estävät viljan kuivumista ja ruoan kuljettamista. Sähkökatkojen havaittiin mahdollisesti johtavan pulaan eri tuotteista ja hintapiikkeihin”, Sputnik kertoo.

Jutun lopussa listataan Suomen Venäjän energiatuonnin lukuja.

”Suomi on tällä hetkellä kaasun osalta lähes täysin riippuvainen Venäjästä.”

Venäläismedian mukaan Suomen hallitus on yrittänyt vähentää riippuvuuttaan venäläisestä energiasta tekemällä suuria investointeja tuulivoimaan, auringoenergiaan ja energiatehokkuuteen, mutta ” toistaiseksi vailla mullistavia tuloksia”.

Suomen Inkoon ja Viron Paldiskin välille kaavailtua Baltic Connector kaasuputkea kutsutaan jutussa erääksi keinoksi minimoida Venäjän roolia.